Vizualizacija saborskih prebjega: Tko je sve promijenio stranački dres

Saziv Hrvatskog sabora, konstituiranog 2016. godine je danas, tri godine nakon izbora, značajno drugačiji. Više od trideset zastupnica i zastupnika (od njih 151 koje smo izabrali na posljednjim parlamentarnim izborima) je već promijenilo svoj politički dres. Bilo da je riječ o promjeni političke opcije, stranačkog kluba ili koalicije – političkih prebjega nikada nije bilo više nego što ih je danas.

SDP i Bandićev klub – rekorderi

I dok su neke stranke, klubovi i opcije značajno izgubile svoj broj članova – pri čemu je neslavni rekorder SDP (s 38 na 29), neki su klubovi dobrano podebljali svoje članstvo – prije svega Bandićev klub koji je s dva zastupnika (uključujući Reformista Dumbovića koji je isti klub i napustio) došao do njih trenutno 11.



Dodatak – 8.1.2019. – Bandićev klub sada broji 10 članova. Jedna članica (Komparić Devčić) je odlučila, nakon što je prethodno bila članica SDP-ovog kluba, a onda Bandićevog, napustiti potonji i nastaviti djelovati izvan kluba.

Most je izgubio lica poput Vučetića, Orepića i Žagara (koji su s Glavaševićem oformili novi klub koji sada broji 6 članova) te Panenića koji se priključio klubu NLM-a. Prije toga ih je napustio i Kovačić kojeg je zamijenio Pranić koji je, pak, izašao iz Mostovog kluba i djeluje u klubu NLM-a kojeg uz njega i Panenića čini još jedan prebjeg – Škibola – koji je u Sabor izabran s liste Živog zida, pa je djelovao i u klubovima Živog zida i SNAGA-e, a potom i u klubu PH-a kako bi se konačno (?) našao u klubu NLM. Zvuči zapetljano? I je.

Kako bi pokušali približiti sve te brojne kombinacije i prebjege – izrađena je donja vizualizacija koja pokušava ovu kompleksnost prikazati na nešto zorniji način.

Interaktivna vizualizacija saborskih prebjega 9. saziva sabora

Gornja vizualizacija prikazuje sve stranačke prebjege i njihova šetanja među listama i opcijama. Zbog specifičnosti prikaza i korištene tehnologije, nije bilo moguće baš prikazati sve specifičnosti – primjerice – često bi zastupnice i zastupnici nakon istupanja iz stranke i kluba u kojem su bili, jedno vrijeme proveli kao neovisni zastupnici sve dok se ne bi priključili Bandi… ispričavam se, nekom drugom klubu. Te usputne epizode neovisnosti nismo bilježili. Ali zato jest zabilježena epizoda u kojoj je zastupnik Žagar napustio klub SDP-a i priključio se klubu Mosta, a potom napustio i Most te se priključio klubu neovisnih zastupnika kojeg vodi već spomenuti Bojan Glavašević.

Klikanjem na pojedine dijelove interaktivnog prikaza možete detaljnije vidjeti dinamiku promjena stranačkih, klubskih i/ili koalicijskih dresova.

I HDZ svoje prebjege ima

Iako je vodeća stranka, HDZ također nije ostao imun na promjene u svojim redovima. U Saboru su u početku imali 61 mjesto (HDZ + partneri) – ali na njemu su se nalazili i Darinko Kosor iz HSLS-a, Branko Hrg (prvo neovisan, a onda u HDS-u), Dodig (HDS), Zekanović iz HRAST-a te zvijezde desnog političkog spektra Bruna Esih (kao neovisna) i Zlatko Hasanbegović.

Prvo su Esih i Hasanbegović napustili HDZ (i klub i stranku u slučaju Hasanbegovića) te svoje političko djelovanje objedinili pod strankom NHR. Potom su se i oni međusobno posvađali pa je Esih ostala sama, a Hasanbegović je oformio klub sa Zekanovićem (koji se razišao s HDZ-om radi Istanbulske), a njima se pridružila još jedna ikona desnog političkog spektra – general Glasnović. Kako ih se skupilo troje – stekli su se i formalni uvjeti da oforme svoj klub u kojem i danas djeluju.

Živi zid – politički i organizacijski kaos je uzeo danak

Posebna je priča vezana uz Živi zid. Čak i prije nego se Sabor konstituirao, izgubili su Runtića. U zaista miješanoj ekipi uz Živi zid, našla se i Lovrinovićeva PH (s 2 zastupnika), Aleksićeva SNAGA… Međutim, zahvaljujući političkim dramama, kojih u Živom zidu nije nedostajalo – s 8 izravno izabranih zastupnica i zastupnika – u Saboru je danas samo 2 članova Živog zida i jedan zastupnik PH. Čak i Pernar više nije dio ove ekipe već sada djeluje kroz SIP – Stranku Ivana Pernara. Ostatak živozidaša je svoje utočište našao u opcijama poput neovisnih zastupnika u klubovima ili solo, pa i u okrilju Mosta.

Popis svih zastupnica i zastupnika koji su u 9. sazivu sabora mijenjali politički dres

Ime i prezime Izvorno Trenutno Ana Komparić Devčić SDP Van kluba, napustila 8.1.2020. BM365 Anka Mrak-Taritaš HNS GLAS Ante Pranić MOST NLM Bojan Glavašević SDP Klub neovisnih zastupnika Bruna Esih HDZ (neovisna) Van kluba Darinko Dumbović BM365/Reformist Van kluba Goran Aleksić Živi zid/SNAGA/PH Klub neovisnih zastupnika Goran Beus Richemberg HNS GLAS Hrvoje Zekanović HRAST Klub "suverenista" Ivan Kovačić MOST Neovisni, nije više u saboru Ivan Pernar Živi zid/SNAGA/PH SIP Ivica Mišić Živi zid/SNAGA/PH BM365 Kažimir Varda HSU BM365 Marija Puh HNS BM365 Mario Habek SDP HNS Marko Vučetić MOST Klub neovisnih zastupnika Milanka Opačić SDP BM365 Mirando Mrsić SDP Demokrati (u klubu s HSS-om) Mladen Madjer HSS BM365 Nada Turina-Đurić HNS GLAS Silvano Hrelja HSU Klub neovisnih zastupnika Siniša Varga SDP BM365 Tomislav Panenić MOST NLM Tomislav Saucha SDP HNS Tomislav Žagar SDP MOST, Klub neovisnih zastupnika Veljko Kajtazi HNS (manjinac) BM365 Vesna Pusić HNS GLAS Vladimira Palfi Sinčić Živi zid/SNAGA/PH Neovisna, više nije u Saboru Vlaho Orepić MOST Klub neovisnih zastupnika Zdravko Ronko SDP BM365 Zlatko Hasanbegović HDZ Klub "suverenista" Robert Jankovics Madžarska manjina BM365, Neovisan Marin Škibola Živi zid/SNAGA/PH PH, NLM Hrvoje Runtić Živi zid/SNAGA/PH MOST

Kratko o terminologiji – prebjezi, preletači ili…?

Odmah po objavi ovog članka na Twitteru, neovisni saborski zastupnik B. Glavašević je iznio svoje rezerve oko uporabe termina "prebjezi" ističući kako on negativno etiketira saborske zastupnice i zastupnike koji su iz bilo kojih razloga promijenili klubove/stranke/koalicije. Na pitanje kako bi ih on opisao – sugerirao je izraz zastupnici / zastupnice koji/koje su promijenili/promijenile klub.

I zaista, taj bi termin bio precizniji jer prebjezi sugeriraju negativnu konotaciju. Isto tako, treba imati na umu kako je saborski mandat individualan – pripada pojedincu, ne stranci. Međutim, teško se oduprijeti dojmu da niti svi zastupnici i zastupnice koje su mijenjali klub nisu iste/isti. I dok je kod onih koji su s tisućama preferencijalnih glasova ušli u Sabor pitanje legitimiteta posjedovanja vlastitog mandata gotovo pa trivijalno, postoji čitav niz onih drugih za koje se to ne može tvrditi s jednakom lakoćom. Naglašavam ovdje razliku između percipiranog legitimiteta ("ovi su zazlužili svoj mandat") i legaliteta koji nedvojbeno i jasno ističe kako je saborski mandat mandat pojedinca – ne stranke.

Pojam prebjega kojeg sam ja ovdje koristio nije s nekom posebno negativnom namjerom ili svrhom etiketiranja. Stvar je čiste pragmatičnosti – u želji i nastojanju da ovaj članak i vizualizaciju vidi što veći broj ljudi, koristio sam termin kojim se i oni sami služe kada pretražuju po Googleu tko su zastupnice i zastupnici koji su mijenjali klub, stranku, listu…